Mine vruntlike grote tovoren mit begheringhe veles gudes. Willet weten, erwerdighen heren borghermeystere unde radmen der stad Revele, dat ik jw vruntliken bidde, dat gy mynen vedderen, dussen breffwiser, Otten Pogwisch unde sin gu&#x0364;d willen leyden in juwer stad Revel to einer tiit, also to eynem jare myn edder meer, also he juwer erwerdicheyt wol utermer kan berichten, welk ik gherne jeghen jw vorschulden wil mit alleme guden. Hiirmede bevele ik juwe erwerdicheyt deme almechtighen Gode unde siner leven moder to langhen tiiden sund unde salich, to my to bedende also to juwem guden vrunde unde holden nabure. Gescreven uppe Raseborgh des sondaghes na sunte Michaelis daghe. Otto Pogwisch ridder. Adress: Den erwerdighen heren, den borghermesteren unde den radmannen der stad Revele, kome desse breff mit werdicheyt.